সাধারণ মানুষের সঙ্গে এ ঘটনা আকছার ঘটছে। এবারে রাজ্যের এক বিধায়কই ব্যাঙ্ক প্রতারণার শিকার। বিধায়কের অজান্তেই তাঁর ব্যাঙ্ক অ্যাকাউন্ট থেকে সাড়ে তিন লক্ষ টাকারও বেশি কেটে নেওয়া হয়েছে বলে অভিযোগ।
কাঁথি উত্তর বিধানসভা কেন্দ্রের তৃণমূল বিধায়ক বনশ্রী মাইতি এমনই চাঞ্চল্যকর অভিযোগ করেছেন। তাঁর দাবি, এ দিন সকালে তাঁর মোবাইলে একটি এসএমএস আসে। সেখানে ব্যাঙ্কের তরফে জানানো হয়, তাঁর অ্যাকাউন্ট থেকে সাড়ে তিন লক্ষ টাকা কেটে নিয়ে অন্যত্র বিনিয়োগ করা হয়েছে। ফলে তাঁর অ্যাকাউন্টে ৬৪ হাজার টাকার কিছু বেশি পড়ে রয়েছে।

এই বিষয়ে অন্যান্য খবর

স্টেট ব্যাঙ্কে টাকা রেখে মাথায় হাত গ্রাহকদের! বাংলায় অভিনব প্রতারণা


বিধানসভার স্টেট ব্যাঙ্ক অফ ইন্ডিয়ার শাখাতেই তাঁর অ্যাকাউন্ট রয়েছে। বনশ্রীদেবীর দাবি, তিনি কোথাও কোনও টাকা বিনিয়োগ করেননি। তা সত্ত্বেও কীভাবে তাঁর অ্যাকাউন্ট থেকে টাকা কেটে নেওয়া হল, তা জানতে ব্যাঙ্কে গিয়ে যোগাযোগ করেন ওই বিধায়ক। ব্যাঙ্কের পক্ষ থেকে বিষয়টি খতিয়ে দেখার আশ্বাস দেওয়া হয়েছে। এই ঘটনায় অন্য বিধায়কদের মধ্যেও আতঙ্ক ছড়িয়েছে।